Neuvoston 19 päivänä joulukuuta 1997 vahvistama YHTEINEN KANTA (EY) N:o 8/98 neuvoston suosituksen antamiseksi vammaisten pysäköintiluvasta



Virallinen lehti nro C 062 , 26/02/1998 s. 0024



Neuvoston 19 päivänä joulukuuta 1997 vahvistama YHTEINEN KANTA (EY) N:o 8/98 neuvoston suosituksen antamiseksi vammaisten pysäköintiluvasta (98/C 62/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 75 artiklan 1 kohdan, ottaa huomioon komission tekemän ehdotuksen suositukseksi, ottaa huomioon talous- ja sosiaalikomitean lausunnon (1), ottaa huomioon alueiden komitean lausunnon (2), noudattaa perustamissopimuksen 189 c artiklassa määrättyä menettelyä (3), sekä katsoo, että 1) keskipitkän ajan sosiaalisesta toimintaohjelmasta 1995-1997 antamassaan tiedonannossa, joka on toimitettu neuvostolle, parlamentille, talous- ja sosiaalikomitealle sekä alueiden komitealle 12 päivänä huhtikuuta 1995, sekä 26 päivänä marraskuuta 1993 neuvostolle antamassaan kertomuksessa toimista, joita olisi toteutettava yhteisössä siltä osin kuin on kyse liikuntaesteisten henkilöiden mahdollisuuksista käyttää liikennevälineitä, komissio suosittaa vammaisille tarkoitetun, yhteisön mallin mukaisen pysäköintiluvan vastavuoroista tunnustamista, 2) neuvostossa 20 päivänä joulukuuta 1996 kokoontuneiden neuvoston ja jäsenvaltioiden hallitusten edustajien päätöslauselman mukaisesti, joka koskee vammaisten yhtäläisiä mahdollisuuksia, kaikilla vammaisilla on oltava oikeus tosiasiallisiin lisätoimenpiteisiin, joiden tarkoituksena on helpottaa vammaisen osallistumista työelämään ja sosiaaliseen elämään, 3) muun kuin julkisen liikennevälineen käyttö on työelämässä ja sosiaalisessa elämässä ainoa itsenäinen liikkumisen väline monille vammaisille; tietyin edellytyksin ja liikenneturvallisuutta ylläpitäen olisi annettava vammaisten pysäköintiluvan haltijoille mahdollisuus pysäköidä ajoneuvonsa siten, ettei heidän tarvitse pysäköinnin jälkeen siirtyä pitkää matkaa; näin ollen vammaisten tulisi koko Euroopan yhteisössä voida käyttää vammaisten pysäköintiluvan haltijoille tarjottavia mahdollisuuksia kulloisenkin oleskelumaan voimassa olevien kansallisten sääntöjen mukaan, 4) vammaisten pysäköintilupa voi kuulua alueellisten ja paikallisten viranomaisten toimivaltaan; tämän vuoksi on syytä kuulla alueiden komiteaa, 5) toissijaisuusperiaatteen mukainen yhteisön toiminta on tarkoituksenmukaista, jotta voidaan edistää vammaisten pysäköintilupien tuntemusta ja vastavuoroista tunnustamista ja helpottaa vammaisten vapaata liikkumista, 6) olisi suotavaa, että vammaisia varten olisi olemassa jäsenvaltioiden vastavuoroisesti tunnustama, yhteisön mallin mukainen pysäköintilupa, 7) vammaisuuden määrittely ja vammaisten pysäköintilupien myöntämisen yksityiskohtaiset säännöt kuuluvat jäsenvaltioiden toimivaltaan, 8) on toivottavaa, että jäsenvaltioilla on turvajärjestelyt pysäköintiluvan väärentämisen tai jäljentämisen estämiseksi, 9) Euroopan liikenneministerikonferenssi (CEMT) on jo hyväksynyt päätöslauselman, jonka tarkoituksena on edistää vammaisten pysäköintilupien laatimista ja vastavuoroista tunnustamista (22 päivänä huhtikuuta 1997 annettu CEMT:n päätöslauselma), ja 10) näiden lupien haltijoille on syytä antaa kaikki tarpeelliset tiedot niiden käyttöehdoista jäsenvaltioissa, SUOSITTELEE, että jäsenvaltiot: 1. laativat liitteessä kuvatun, yhteisön yhdenmukaisen mallin mukaisen vammaisten pysäköintiluvan, joka myönnetään näille henkilöille kansallisten säännösten ja liitteessä esitetyn yhteisön yhdenmukaisen mallin mukaisesti; pysäköintilupaa voidaan käyttää rinnakkain jäsenvaltioiden myöntäminen lupien kanssa 5 kohdassa mainituin ehdoin, 2. tunnustavat 1 päivästä tammikuuta 1999 lähtien vastavuoroisesti muiden jäsenvaltioiden tämän yhteisön yhdenmukaisen mallin mukaisesti laatimat vammaisten pysäköintiluvat siten, että tällaisen luvan haltija voi jäsenvaltiossa, jossa hän oleskelee, käyttää niitä pysäköintimahdollisuuksia, joita kyseisessä jäsenvaltiossa myönnettävään vammaisten pysäköintilupaan liittyy, 3. myöntävät oikeuden vammaisten pysäköintiluvan käyttöön henkilöille, joiden vamma rajoittaa liikkumiskykyä, 4. laativat asianomaisten pyynnöstä ja komission tekemän teknisen selvityksen pohjalta yleiskatsauksen Euroopan unionin eri jäsenvaltioiden käyttöehdoista vammaisten pysäköintilupaa luovutettaessa, 5. toteuttavat tarvittavat toimenpiteet, jotta yhteisön yhdenmukaisen mallin mukaiset vammaisten pysäköintiluvat voidaan ottaa käyttöön viimeistään 1 päivänä tammikuuta 2000, Tästä suosituksesta huolimatta ennen 1 päivää tammikuuta 2000 jäsenvaltiossa voimassa ollutta lupaa voidaan edelleen käyttää kyseisen päivämäärän jälkeen kyseisen jäsenvaltion alueella siihen asti, kunnes se korvataan toisella luvalla, 6. ilmoittavat komissiolle 1 päivään heinäkuuta 2000 mennessä toimenpiteet, joita ne ovat toteuttaneet tämän suosituksen soveltamiseksi. Tehty . . . Neuvoston puolesta Puheenjohtaja (1) EYVL C 174, 17.6.1996, s. 27. (2) EYVL C 42, 10.2.1997, s. 27. (3) Euroopan parlamentin lausunto annettu 13. joulukuuta 1996 (EYVL C 20, 20.1.1997, s. 386), neuvoston yhteinen kanta vahvistettu 19. joulukuuta 1997 ja Euroopan parlamentin päätös . . . (sitä ei ole vielä julkaistu virallisessa lehdessä). LIITE SÄÄNNÖKSET VAMMAISTEN PYSÄKÖINTILUVAN MALLISTA YHTEISÖSSÄ A. Yhteisössä käytettävän vammaisten pysäköintiluvan mallin kokonaismitat ovat seuraavat: - korkeus: 106 mm - leveys: 148 mm. B. Pysäköintilupa on väriltään vaaleansininen, lukuun ottamatta pyörätuolitunnusta, joka on laajalla tummansinisellä pohjalla. C. Vammaisten pysäköintilupa on muovilaminoitu, lukuun ottamatta luvan kääntöpuolen vasemman puoliskon riviä, joka on varattu haltijan allekirjoitukselle. D. Vammaisten pysäköintiluvassa on etu- ja kääntöpuoli, jotka on jaettu pystysuunnassa kahteen osaan. Etupuolen vasemmassa osassa on - valkea pyörätuolin tunnus tummansinisellä pohjalla - pysäköintiluvan päättymispäivä - pysäköintiluvan numero - myöntävän viranomaisen tai järjestön nimi ja leima. Etupuolen oikeassa osassa on - pysäköintiluvan myöntäneen jäsenvaltion virallisella kielellä tai virallisilla kielillä suuraakkosin teksti "vammaisten pysäköintilupa". Riittävän välimatkan päässä seuraa pienaakkosin teksti "pysäköintilupa" muilla Euroopan unionin kielillä. - pysäköintiluvan myöntäneen jäsenvaltion virallisella kielellä tai virallisilla kielillä teksti "Euroopan yhteisöjen malli". - taustalla pysäköintiluvan myöntäneen jäsenvaltion kirjaintunnus: >TAULUKON PAIKKA> jota ympäröi Euroopan unionin tunnus, 12 tähden muodostama kehä. Kääntöpuolen vasemmassa osassa on 1. luvan haltijan sukunimi, 2. luvan haltijan etunimi, 3. luvan haltijan allekirjoitus tai muu virallinen merkintä, jos kansallisessa lainsäädännössä sellaisesta säädetään, 4. luvan haltijan valokuva. Kääntöpuolen oikeassa osassa on 1. seuraava ilmoitus: "Tämä lupa oikeuttaa käyttämään sen jäsenvaltion tarjoamia pysäköintijärjestelyjä, jossa luvan haltija oleskelee." 2. seuraava ilmoitus: "Lupa on sitä käytettäessä kiinnitettävä ajoneuvon etuosaan siten, että luvan etupuoli on tarkastusta varten kokonaan näkyvillä." E. Etupuolen oikeaan osaan tulevaa tekstiä lukuun ottamatta luvan teksti on luvan myöntäneen jäsenvaltion virallisella kielellä tai virallisilla kielillä. Jos jäsenvaltio haluaa tehdä pysäköintiluvan merkinnät kansallisella kielellä, joka ei ole englanti, espanja, hollanti, italia, kreikka, portugali, ranska, ruotsi, saksa, suomi tai tanska, kyseisen jäsenvaltion on laadittava pysäköintiluvasta kaksikielinen siten, että toinen luvassa käytetyistä kielistä on jokin edellä mainituista yhdestätoista kielestä, mikä ei kuitenkaan rajoita tämän liitteen muiden säännösten soveltamista. NEUVOSTON PERUSTELUT I. JOHDANTO 1. Keskipitkän aikavälin sosiaalisessa toimintaohjelmassa 1995-1997 tekemänsä sitoumuksen mukaisesti komissio esitti neuvostolle 15 päivänä tammikuuta 1996 suositusehdotuksen vammaisille tarkoitettujen pysäköintilupien vastavuoroisesta tunnustamisesta. 2. Kyseinen suositus perustuu Euroopan yhteisön perustamissopimuksen 75 artiklaan. 3. Euroopan parlamentti antoi lausuntonsa ensimmäisessä käsittelyssä 13 päivänä joulukuuta 1996, talous- ja sosiaalikomitea antoi lausuntonsa 27 päivänä maaliskuuta 1996 ja alueiden komitea 14 päivänä marraskuuta 1996. 4. Komissio esitti neuvostolle 5 päivänä 1997 päivätyssä kirjeessä muutetun ehdotuksen, jonka tarkoituksena on ottaa huomioon Euroopan parlamentin tekemät muutokset. 5. Neuvosto vahvisti yhteisen kannan 19 päivänä joulukuuta 1997 Euroopan yhteisön perustamissopimuksen 189c artiklan mukaisesti. II. TAVOITE Ehdotuksen tavoitteena on yhdenmukaistaa vammaisille myönnettyjen kansallisten pysäköintilupien ulkoasu sekä saada niille jäsenvaltioiden vastavuoroinen tunnustus vammaisten yksityisajoneuvolla tapahtuvan liikkumisen helpottamiseksi. III. YHTEISEN KANNAN ERITTELY 1. Yleiset huomiot 2. Neuvoston tekemät muutokset komission muutettuun ehdotukseen (ellei toisin ilmoiteta, (johdanto-osan kappaleiden ja kohtien) numerointi on sama kuin yhteisessä kannassa). 2.1. Johdanto-osa Yhteisen kannan johdanto-osan 2, 3, 4, 5, 6, 9 ja 10 kappaletta on selvyyden vuoksi yksinkertaistettu komission alkuperäiseen ehdotukseen nähden; muutokset eivät vaikuta sisältöön. Johdanto-osan 7 ja 8 kappaleet on lisätty komission muutettuun ehdotukseen. Johdanto-osan 7 kappaleella pyritään muistuttamaan, että vain jäsenvaltioilla on toimivalta määrittää pysäköintiluvan saajat. Johdanto-osan 8 kappaleella vastataan joidenkin jäsenvaltioiden esiin ottamaan kysymykseen väärentämisriskistä, joka voisi vahingoittaa pysäköintijärjestelyihin laillisesti oikeutettujen asemaa. Jäsenvaltiot halusivat kuitenkin säilyttää toimivaltansa tälläkin alueella. 2.2. Yhteisön yhdenmukaisen mallin laatiminen (1 kohta) Kuten komission muutetussa ehdotuksessa, jonka mukaan yhteisön yhdenmukaista mallia käytettäisiin rinnan nykyisten alueellisten tai kansallisten lupien kanssa jäsenvaltioiden määrittämän siirtymäkauden ajan, neuvoston vahvistaman yhteisen kannan mukaan kansalliset luvat korvataan yhteisön yhdenmukaisella mallilla vasta tietyn ajan kuluttua ja erityisehdoin, jotka määritetään 5 kohdassa. Neuvoston valitsemassa sanamuodossa esiintyy `siirtymäkauden` perusajatus, ja kyseisen kohdan sanamuotoa on yksinkertaistettu. 2.3. Yhteisön yhdenmukaisen mallin mukaisten pysäköintilupien vastavuoroinen tunnustaminen (2 kohta) Neuvosto poisti adverbin `vastavuoroisesti` siitä syystä, että tässä yhteydessä ei ole aiheellista puhua kansallisten lupien vastavuoroisesta tunnustamisesta, koska laaditaan yhteisön yhdenmukainen malli. Täsmennyksen vuoksi neuvosto toivoi myös, että lisätään päivämäärä, jona yhteisön yhdenmukainen malli tunnustetaan. Ajankohdan on oltava lähitulevaisuudessa, koska tunnustaminen ei edellytä jäsenvaltioilta mitään erityisiä toimia, ellei näiksi mahdollisesti katsota ohjeita, joita annetaan kansallisten liikenne- ja pysäköintisääntöjen noudattamista valvoville poliisiviranomaisille. 2.4. Pysäköintiluvan käyttäjät (3 kohta) Vaikka neuvosto säilytti `rajallisen liikkumiskyvyn` käsitteen, jolla perustellaan yhteisön toimintaa vammaisten pysäköintiluvan yhdenmukaisen mallin luomiseksi, se ei halunnut määrittää täsmällisesti kyseisen luvan saajia siltä osin kuin myöntämisehdot kuuluvat toissijaisuusperiaatteeseen, sillä johdanto-osan 7 kappaleen mukaan "vammaisuuden määrittely ja vammaisten pysäköintilupien myöntämisen yksityiskohtaiset säännöt kuuluvat jäsenvaltioiden toimivaltaan". 2.5. Pysäköintiluvan käyttöehdot jäsenmaissa (4 kohta) Vaikka neuvosto tässä kohdassa noudatti komission muutetun ehdotuksen henkeä, se halusi täsmentää, että komission tehtävä on jäsenvaltioiden toimittamien tietojen pohjalta laatia katsaus kyseisistä pysäköintijärjestelyistä. Neuvosto halusi lisäksi täsmentää, että tällainen yleiskatsaus annetaan asianosaiselle pysäköintiluvan luovuttamisen yhteydessä tai/ja asianosaisen pyynnöstä. 2.6. Yhteisön yhdenmukaisen mallin mukaisen vammaisten pysäköintiluvan käyttöönotto (5 kohta) Neuvosto halusi esittää päivämäärän, josta lähtien jäsenvaltiot sitoutuvat ottamaan käyttöön omat yhteisön yhdenmukaisen mallin mukaiset pysäköintilupansa. Päivämäärää määrättäessä on otettu huomioon luvan valmistamisen vaatimat kohtuulliset tekniset viiveet jäsenvaltioissa. Hallinnollisten vaikeuksien välttämiseksi on myös vältettävä tilannetta, jossa jäsenvaltiot joutuisivat vaihtamaan kaikki luvat yhtä aikaa varsinkin, jos myös niiden vammaisten luvat vaihdetaan, jotka eivät halua matkustaa muuhun Euroopan unionin jäsenvaltioon kuin siihen, missä he tavallisesti asuvat. Niinpä neuvosto mainitsee nimenomaisesti, että lupien vaihtaminen tapahtuu asteittain ja kansalliset luvat ovat käytössä rinnan yhteisön yhdenmukaisen mallin mukaisten pysäköintilupien kanssa tietyn ajan. Tällainen säännöshän oli jo komission muutetun ehdotuksen 1 kohdassa. Tässäkin neuvoston päätarkoitus oli selventää luotua järjestelmää. 2.7. Säänökset vammaisten pysäköintiluvan mallista yhteisössä (liite) Neuvosto korvasi kohdassa D ranskankielisen ilmauksen `durée de validité` ilmauksella `date d'expiration`. 3. Euroopan parlamentin tekemät muutokset 3.1. Komission hyväksymät Euroopan parlamentin tekemät muutokset Komissio sisällytti muutettuun ehdotukseensa sanatarkasti tai hieman muokattuina muutokset 1, 2, 3, 6, 8, 9 ja 10. 3.2. Komission hylkäämät Euroopan parlamentin tekemät muutokset Komissio ei sisällyttänyt muutettuun ehdotukseen muutoksia 2, 5 ja 7.